खंडहर हो चुकी हवेली, भूख से बेहाल पालतू कुत्ते; हर 500 मीटर पर बुलडोजर से गिरे घर
Uttar Pradesh Mafia Atiq Ahmed Ashraf Murder Case - Follow Atiq Ahmed Latest News On Dainik Bhaskar. माफिया अतीक अहमद और अशरफ की हत्या के दो दिन हो चुके हैं। इन दो दिनों में इलाहाबाद...यानी प्रयागराज में अघोषित लॉकडाउन जैसे हालात रहे हैं।
अतीक-अशरफ हत्याकांड के बाद प्रयागराज में उसके पुश्तैनी इलाके चकिया और कसारी-मसारी में 48 घंटे कैसे बीते? पुश्तैनी इलाका इसलिए कह रहे हैं, क्योंकि ये वही इलाका है, जहां अतीक-अशरफ पैदा हुए, विधायक बने और दफनाए गए। यहीं की इलाहाबाद पश्चिमी सीट से अतीक 5 बार और अशरफ एक बार विधायक चुना गया।
हत्याकांड के अगले दिन यानी रविवार सुबह भास्कर रिपोर्टर प्रयागराज रेलवे स्टेशन से 4 किमी दूर अतीक के हवेलीनुमा पुश्तैनी मकान पहुंचे, जो अब खंडहर में तब्दील हो चुका है। अहाते और सड़क पर पुलिस तैनात है। अंदर बाड़े में बंद अतीक के पाले 2 कुत्ते हैं। दोनों भूखे हैं। किसी की आहट पाते ही भौंकने लगते हैं।
चकिया से कसारी तक करीब हर 500 मीटर पर एक-एक खंडहरनुमा घर हैं। ये घर अतीक के गुर्गों के हैं, जिन्हें बुलडोजर से गिराया गया है। गलियों में सन्नाटा है। माइक आईडी लिए हम लोग बढ़ रहे थे, तभी एक घर की खिड़की के अंदर से आवाज आई। जो है ठीक है, लेकिन जो हुआ वो ठीक नहीं है। हमने पूछा बाहर आकर कुछ बोलिए...लेकिन फिर वे न बाहर आए न कोई जवाब आया।
अतीक-अशरफ की हत्या के बाद अगले 2 दिन उनके गढ़ में कैसे हालात रहे? भास्कर रिपोर्टर ने क्या देखा...पढ़िए रिपोर्ट
अतीक-अशरफ को जिस कॉल्विन हॉस्पिटल के गेट पर शनिवार रात को गोलियां मारी गई थीं। यह इलाका कभी अतीक का गढ़ हुआ करता था। अतीक के पुश्तैनी मकान से बमुश्किल 2 से 3 किमी दूर है। स्थानीय लोग बताते हैं कि अतीक का काफिला पहले जब यहां से गुजरता था, तो सड़क के दोनों तरफ लोग खड़े होकर सलाम बोलते थे।
उसकी हत्या के बाद यहां दुकानों के शटर गिरे हुए हैं। बाजार में सन्नाटा पसरा है। इंटरनेट शटडाउन है। ऐसा लग रहा कि मानो सुबह ही नहीं हुई। कॉल्विन से चकिया की ओर बढ़ते हैं, तो एक से डेढ़ किमी की दूरी पर एक हवेलीनुमा ढहा मकान दिखता है। पूछने पर पता चलता है कि यह अतीक का दफ्तर था। जिसे प्रशासन ने गिरवा दिया।
बगल में खड़ा एक शख्स तेज आवाज में कहता है, नहीं ये अतीक का टॉर्चर रूम था। यहीं पर अतीक लोगों को बंधक बनाकर रखता था। उमेश पाल को जब किडनैप किया था न, तो यहीं पर रखा था। अभी भी खंडहर के ऊपर अतीक की पत्नी शाइस्ता परवीन का नीले रंग का पोस्टर और बसपा का झंडा लहरा रहा है। अतीक अहमद इसी की बालकनी से निकलकर लोगों का सलाम कबूल करता था।
यहां से आगे बढ़ते हैं तो लगने लगता है कि चकिया में एंट्री हो चुकी है। कदम-कदम पर फोर्स। जगह-जगह बैरिकेडिंग। हर 500 मीटर पर एक मकान पर बुलडोजर चला हुआ। ये अतीक और उनके गैंग से जुड़े लोगों के घर हैं, जो 2017 में योगी सरकार के आने के बाद गिराए गए हैं।
ऑफिस से डेढ़ से 2 किमी आगे आने पर अतीक का पुश्तैनी घर है। वहां अब बस घर के निशान हैं, लेकिन आकार किसी शाही हवेली जैसा दिखता है।
अतीक के रुतबे का अंदाजा इस बात से लगा सकते हैं कि खंडहर में पड़ी पुरानी साइकिल, लोहे के रॉड तक ले जाने की किसी ने हिम्मत नहीं की। आसपास के लोग बिना कैमरे में सामने आए बताते हैं कि यहीं पर अतीक की अदालत लगती थी। हनक ऐसी थी कि सड़क पर कोई हॉर्न भी नहीं बजाता था।
मोहल्ले के कुछ लोग अतीक हत्याकांड से नाराज नजर आए। इन्हीं में एक कहते हैं, आप पता कर लीजिए अतीक के इलाके में 5 किमी के दायरे में कभी किसी बहन-बेटी का कोई सामान छीना गया हो कभी। या कोई गलत बात हुई हो।
पुश्तैनी मकान के करीब एक बीघे में फैले अहाते के अंदर 7-8 जवान बैठे हैं। पूछने पर बताते हैं कि यहां सब नॉर्मल है। एक बाड़े के अंदर तीन कुत्ते बंद हैं। पुलिसवाले ही बताते हैं कि ये अतीक के कुत्ते हैं, ऑस्ट्रेलियन ब्रीड हैं, दो कुत्तों की कुछ दिन पहले भूख से मौत हो गई थी। अब यही बचे हैं, इनकी देखभाल की जिम्मेदारी हीरा को दी गई है।
हीरा बगल में ही झाड़ू लगा रहे होते हैं। हीरा अतीक के नौकर थे, कुत्तों की देखभाल वही करते थे, अब नगर निगम ने उन्हें सैलरी पर रखा है। हीरा कहते हैं कि 3 महीने से सैलरी नहीं मिली है। इंतजार है।
अब अतीक की खंडहर हवेली के अंदर चलते हैं, तो उसमें सिर्फ अतीक के साम्राज्य के निशान दिखते हैं। अंदर टूटी बैठक है, पुराना ट्रैक्टर खड़ा है। जिसके चारों तरफ अब घास उग आई है। एक कार भी खड़ी है। बताया गया कि इसे कभी अतीक के अब्बू चलाया करते थे।
अतीक के घर के सामने स्कूल है, जो बंद है। आस-पास के मकानों में लोग घरों में कैद हैं, लेकिन नजर सड़क पर है। कुछ जगहों पर युवाओं की छोटी टोलियां कानाफूसी कर रही हैं।
अतीक के पुश्तैनी घर के बाद अब हमारा रुख कसारी-मसारी जंगल की ओर होता है। यहीं अतीक और अशरफ को पुलिस लेकर आई थी और उनकी निशानदेही पर खंडहर से 2 पिस्टल और 58 कारतूस बरामद किए थे। हत्याकांड की रात पुलिस यहीं से दोनों भाइयों को काल्विन हॉस्पिटल ले गई थी।
यहां का रास्ता थोड़ा अनसुलझा है। कई जगह मोड़ हैं, लेकिन दो-तीन जगह पूछने पर कसारी-मसारी पहुंच ही जाते हैं। यहां जंगल कम झाड़ियां ज्यादा दिखती हैं, यहीं पर दो गिरे हुए मकान भी दिखते हैं। यही वो खंडहर है, जहां पिस्टल मिली थी। सामने एक झोपड़ी है, जिसमें दो लोग दिखते हैं। पूछने पर नाम तो नहीं बताते, लेकिन कहते हैं, ये भी अतीक का मकान था।
तभी मोटर साइकिल पर सवार दो लोग जा रहे होते हैं। माइक आईडी देखकर रुकते हैं। अतीक-अशरफ हत्याकांड पर बात करने पर गुस्से में दिखते हैं। कहते हैं- अच्छा, सच्चाई से बताइए जो बोलेंगे, लिखेंगे? हमारा जवाब हां ही होता है। कहते हैं कि अतीक-अशरफ को मरवाया गया है, ये बहुत गलत हुआ है। अब वो आगे ऐसी बातें बोलते हैं, जो हम सच में नहीं लिख सकते हैं, क्योंकि वो बातें हम पढ़वा ही नहीं सकते हैं।
चलिए अब आपको फिर से कसारी-मसारी ले चलते हैं, जहां अतीक-अशरफ का शव दफनाया गया
दिन सोमवार, शाम के 7 बजे चुके हैं। पुश्तैनी मकान से करीब 2 किमी की दूरी पर कसारी-मसारी कब्रिस्तान है। यहां बाहर रैपिड एक्शन फोर्स ने मोर्चा संभाल रखा है। कुछ ही देर में दोनों भाइयों के शव चकिया में उनके पुश्तैनी मकान के आगे से ले जाए जाते हैं। हम भी मीडिया के साथ आगे जाते हैं, लेकिन रोक दिया जाता है।
अंधेरे के कारण एक-दूसरे के चेहरे भी धुंधले दिखाई देने लगे हैं। छतों पर लोग खड़े हैं, सड़क पर पुलिस के बूट सन्नाटे को तोड़ रहे हैं। वज्र वाहन, फायर ब्रिगेड की गाड़ियां जगह-जगह तैनात हैं। गली के दोनों तरफ बने मकानों पर नजर जाती है, तो सिर्फ लोग ही लोग नजर आते हैं। तमाम लोग मिट्‌टी में जाना चाहते हैं, लेकिन पुलिस आगे नहीं जाने देती है। जवान छतों पर हैं। तभी जॉइंट कमिश्नर मौके पर पहुंच जाते हैं। गाड़ी से उतरते ही इलाके में फ्लैग मार्च करने का आदेश देते हैं।
पुलिस पहले ही लोगों को अगले एक घंटे तक घरों में रहने की हिदायत देती है। पुलिस ने पत्रकारों के लिए भी बैरिकेडिंग कर रखी है। यहां पर उनके आई कार्ड देखने के साथ फोटो भी खींचा जा रहा है। फोर्स, अंधेरा और तमाम अंदेशाओं को लेकर एक बार तो लगा मानो कश्मीर आ गए हैं। ज्यादातर लोग कानाफूसी कर रहे थे। बात लगभग एक ही थी...जो हुआ है, वो गलत है।
कब्रिस्तान के अंदर पुलिस ने जनरेटर और लाइट की व्यवस्था कर रखी है। बाहर पुलिस सिर्फ परिवार के करीबी लोगों को ही अंदर जाने दे रही है, वो भी आधार कार्ड देखकर। इसी बीच, अचानक कुछ महिलाएं आती हैं। मीडिया के कैमरे उनकी ओर घूम चुके हैं। कुछ शाइस्ता परवीन का नाम लेने लगते हैं, लेकिन बात झूठी निकलती है, महिलाएं अंदर जाती हैं। सड़क से करीब 25 गाड़ियों का फ्लैग मार्च गुजर रहा होता है, इनमें डीएम से लेकर डीआईजी तक होते हैं।
रात 9.30 बजे तक अतीक-अशरफ को दफनाया जा चुका है। तभी अजान होने लगती है। धीरे-धीरे लोग बाहर निकलते हैं। हम भी लौटने की तैयारी में हैं। जगह-जगह लोग अब भी खड़े हुए हैं। कुछ लोग मिट्‌टी देने जा रहे होते हैं। ज्यादातर पुलिस अफसरों की गाड़ियां जा चुकी होती हैं। करीब तीन किमी पैदल चलकर हम भी गाड़ी तक पहुंचते हैं।
अतीक के पुश्तैनी मकान के बगल में ही कुछ लोग रोककर बात करने लगते हैं। कहते हैं कि हत्यारे आए कहां से आप जानते हैं। नहीं कहने पर कहते हैं- कुछ भी कहो- हीरा चला गया है। अतीक मदद हर किसी की करता था। चाहे हिंदू हो या मुस्लमान। तभी अतीक यहां से 5 बार विधायक बना। अब सुनते, बात करते आगे बढ़ते हैं। रात आधी हो चुकी है। शहर खामोश हो चुका है।
दूसरे दिन यानी सोमवार शाम 5 बजे का वक्त है, शहर के पूर्वी हिस्से की रौनक लौट चुकी है। ज्यादातर दुकानें खुल चुकी हैं, फिर भी पहले जितनी नहीं। अब पश्चिम यानी अतीक के इलाके की ओर बढ़ते हैं, इधर गिनी-चुनी दुकानें खुली दिखती हैं।
लौटते वक्त रास्ते में राजरूपुर का बाल सुधार गृह दिखाई देता है। यहीं पर अतीक के दो नाबालिग बेटों को रखा गया है। यहां पुलिस की सिक्योरिटी बढ़ा दी गई है। यह जगह भी पुश्तैनी मकान से कुछ दूरी पर है। बेटों से जुड़ी जानकारी पूछने पर हर जवाब नो कमेंट्स में आते हैं।
अतीक हत्याकांड से जुड़ी ये खबरें भी पढ़ें..
अतीक-अशरफ हत्याकांड में कॉन्ट्रैक्ट किलिंग का एंगल:जैद, भाटी गैंग और माफिया कनेक्शन पर जांच; साम्राज्य हथियाना हो सकता है मकसद
माफिया अतीक अहमद और अशरफ की हत्या क्यों की गई? लवलेश, सनी और अरुण ने ही आखिर क्यों मारा? हर जुबान पर यही सवाल है। अब इस दोहरे हत्याकांड में सबसे बड़ा एंगल कॉन्ट्रैक्ट किलिंग का आ रहा है। यानी अतीक और अशरफ की हत्या सुपारी देकर करवाई गई है।
इसके साथ ही एक बड़ा सवाल है कि आखिर मकसद क्या था...वर्चस्व, रसूख, आर्थिक साम्राज्य पर कब्जा, गैंग को नई पहचान या फिर कोई राज खुलने का डर। फिलहाल, इसके पीछे जिन गैंग के नाम आ रहे हैं- उनमें प्रयागराज का जैद गैंग, पश्चिमी यूपी का कुख्यात सुंदर भाटी गैंग और तीसरा कोई इंटरनेशनल माफिया है, लेकिन उसका नाम अभी सामने नहीं आया है। यहां पढ़ें पूरी खबर
उमेश मर्डर के बाद 51 दिन में अतीक खत्म; कहा था- मीडिया की वजह से सेफ हूं
जिस मीडिया से अतीक अहमद ने कहा था कि आप सबकी वजह से ही हिफाजत में हूं, उसी के सामने शनिवार रात उसकी हत्या कर दी गई। मीडियाकर्मी बनकर ही 3 शूटर्स ने इस हत्याकांड को अंजाम दिया। जिस अतीक के खौफ और आतंक से लोग दहशत में रहते थे, उस अतीक को ऐसी मौत मिलेगी किसी ने सोचा भी नहीं था। यहां पढ़ें पूरी खबर
अतीक और उसके भाई अशरफ की प्रयागराज में हत्या, मेडिकल टेस्ट के लिए ले जाते वक्त सिर में गोली मारी
माफिया अतीक और उसके भाई अशरफ की शनिवार रात प्रयागराज में हत्या कर दी गई है। पुलिस उन्हें अस्पताल में मेडिकल टेस्ट के लिए ले जा रही थी। पत्रकार साथ-साथ चलते हुए अतीक से सवाल कर रहे थे। इसी बीच तीन युवक मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों वहीं ढेर हो गए। यहां पढ़ें पूरी खबर